stanford-oval/wikipedia huggingface dataset:
ג'ו קוקס
ביוגרפיה > ראשית הקריירה

לאחר שסיימה את לימודיה עבדה קוקס כיועצת לחברת הפרלמנט ממפלגת הלייבור ג'ואן וולי. לאחר מכן עברה לבריסל, שם ייעצה כשנתיים לגלניס קינוקס, שכיהנה כחברת הפרלמנט האירופי. בין השנים 2001–2009 עבדה קוקס בארגון הסיוע אוקספם. ב-2007 מונתה לאחראית הקמפיינים ההומניטריים הבינלאומיים של אוקספם בניו יורק. במהלך עבודתה באוקספם פגשה קבוצות אוכלוסייה טעונות טיפוח מדארפור ואפגניסטן, היכרות אשר השפיעה על הקריירה הפוליטית שלה בשלב מאוחר יותר.
פעילותה ההומניטרית הובילה לקבלת תפקיד כיועצת לשרה בראון (אשת גורדון בראון, ראש ממשלת בריטניה לשעבר), שעמדה בראש קמפיין למניעת מוות של נשים כתוצאה מהריון או לידה.
ביוגרפיה > קריירה פוליטית

קוקס הייתה מועמדת מטעם מפלגת הלייבור במחוז הבחירה באטלי וספן לבחירות לפרלמנט הבריטי. מחוז הבחירה באטלי וספן נחשב כמחוז בו בחירת נציג מפלגת הלייבור בטוחה למדי, וקוקס אכן ניצחה עם כ-43% מהקולות. קוקס נשאה את נאום הבכורה שלה בבית הנבחרים הבריטי ב-3 ביוני 2015 ובו שיבחה את רב התרבותיות הקיימת במחוז הבחירה שלה והדגישה את האתגרים הכלכליים הניצבים בפני הקהילה המתגוררת באזור. הייתה בין 36 חברי הלייבור שהציעו את ג'רמי קורבין כמועמד לראשות הלייבור, אך טענה שעשתה זאת לצורך הרחבת הדיון. בפועל, הצביעה עבור ליז קנדול ובהמשך הצהירה כי היא מתחרטת שהציעה את קורבין לתפקיד.
קוקס פעלה פוליטית למציאת פתרון למלחמת האזרחים בסוריה. ב-11 באוקטובר 2015 פורסם בעיתון האובזרבר מאמר שכתבה בשיתוף עם חבר הפרלמנט השמרן אנדרו מיטשל, ובו עלתה הטענה שכוחות צבאיים בריטים יוכלו לסייע בקידום פתרון הומניטרי למצב בסוריה. באותו חודש הקימה קוקס קבוצה פרלמנטרית של "ידידי סוריה מכל המפלגות" (All Party Parliamentary Friends of Syria). קוקס נמנעה בהצבעה לאישור הפעלת כוחות צבאיים בריטיים כנגד המדינה האסלאמית בסוריה, כיוון שהאמינה בהפעלת אסטרטגיה מקיפה יותר שתכלול לחימה גם כנגד בשאר אל-אסד. היא הסבירה זאת כך:
”בשל הסירוב שלנו להתמודד עם ההתעללות של אסד, אנו עלולים לגרום באופן פעיל לתחושת ניכור של האוכלוסיה הסונית ולדחוף אותם לכיוון המדינה האיסלאמית. אז החלטתי להימנע. כיוון שאני לא נגד תקיפות כשלעצמם, אבל לא יכולה לתמוך בהם באופן פעיל כל עוד הם לא חלק מתוכנית. כיוון שאני מאמינה בפעולה כמענה למדינה האיסלאמית, אבל לא מאמינה שהפעולה תעבוד לבדה”.
קוקס, אשר תמכה בקבוצה הפרלמנטרית "ידידי הלייבור של פלסטין והמזרח התיכון" (Labour Friends of Palestine and the Middle East), קראה להסרת הסגר על רצועת עזה. היא התנגדה למאמצי הממשלה הבריטית להצר את צעדי תנועת ה-BDS. קוקס עבדה בשיתוף עם חבר הפרלמנט השמרן תומאס טוג'נדהאט על דוח שהיה אמור להתפרסם לאחר פרסום דוח ועדת החקירה הבריטית בנושא הפלישה לעיראק ב-2003. כמו כן, פעלה בשיתוף עם ארגון "Tell MAMA" הבריטי (ארגון הפועל לתיעוד ולמדידת תקריות אנטי-מוסלמיות בבריטניה) על דו"ח החוקר מקרי אסלאמופוביה. הדוח פורסם לאחר מותה והוקדש לזכרה.
קוקס נמנתה על המחנה התומך בהישארות בריטניה במשאל העם על חברות הממלכה המאוחדת באיחוד האירופי. לאחר מותה התעמולה הקשורה למשאל העם הושהתה ליום על ידי שני המחנות, כאות לזכרה.
במישור האישי

קוקס נישאה לברנדן קוקס, שעבד כיועץ לפיתוח בינלאומי עבור גורדון בראון. השניים נפגשו בעת שקוקס עבדה באוקספם. לזוג שני ילדים, שהיו בגילאי 3 ו-5 נכון למועד מותה של קוקס. המשפחה חילקה את זמנה בין מגורים במחוז באטלי וספן ובין מגורים בבית סירה על נהר התמזה, בסמוך לגשר מצודת לונדון.
מותה

ב-16 ביוני 2016 קוקס נורתה ונדקרה מחוץ לספריה בבירסטול, מערב יורקשייר, שם תכננה לערוך מפגש עם בוחרים.
לדברי עדי ראייה היא נורתה שלוש פעמים ונדקרה מספר פעמים. אדם נוסף, בן 77, נדקר כאשר ניסה להדוף את תוקפה של קוקס. בדיווחים הראשונים נטען כי התוקף צעק "בריטניה תחילה" (Britain First). "בריטניה תחילה" הוא גם שמה של מפלגת ימין-קיצוני בריטית, אך המפלגה דחתה כל קשר למעורבות או עידוד של התקיפה וטענה שהביטוי "יכול להיות סלוגן ולא התייחסות למפלגתנו". כ-4 שעות לאחר התקרית נפטרה קוקס.
תומאס מייר, בן 52, בעל עבר פסיכיאטרי וקשר לקבוצה נאו-נאצית אמריקאית, נעצר בחשד לקשר לרצח. ב-18 ביוני 2016 הוא הואשם בין היתר באשמות רצח וחבלה גופנית חמורה. נדון בנובמבר 2016 למאסר עולם.
הערות שוליים

↑  Batley & Spen Parliamentary constituency, BBC
↑  נאום הבכורה של ג'ו קוקס, אתר הפרלמנט הבריטי (באנגלית)
↑  Maiden speech made by new MP Cox before nominating Corbyn, "Batley and Bristall News", ‏19 June, 2015
↑  ‘I’ve been in some horrific situations’ - MP, The Yorkshire Post, 26 December 2015
↑  British forces could help achieve an ethical solution in Syria, The Guardian, 11 October 2015
↑  With Regret, I Feel I Have No Other Option But to Abstain on Syria, Huffpost Politics, 2 December, 2015
↑  Parliamentary supporters, Labour Friends of Palestine and the Middle East
↑  Richard Hartley-Parkinson, MP Jo Cox dies after being shot and stabbed ‘by man shouting Britain First’, 16 June, 2016
| --- | --- |
בקרת זהויות :  PLWABN: 9810610052605606  GND: 1103736213  ISNI: 0000 0004 9689 7317  LCCN: nb2018002776  MusicBrainz: 485659cb-adcf-4712-830d-e8f8529368d6  NKC: jo2017964123  SUDOC: 192869620  UKPARL: MnfMS4hT  VIAF: 14146635497241980954   WorldCat (עם VIAF): 14146635497241980954 
הספרייה בבריסטול בה הייתה אמורה קוקס לערוך מפגש עם בוחרים
דרכא

| --- | --- |

 מדינה:  ישראל 
 מטה הארגון:  חולון 
 מייסדים:  כל ישראל חברים, קרן רש"י 
 תקופת הפעילות:  2010–הווה (כ־14 שנים) 
 darca.org.il
 
דַרְכָּא ("הדרך" בשפה הארמית) היא עמותה רשומה המפעילה רשת בתי ספר על יסודיים במטרה לחזק את בתי הספר בפריפריה בישראל.
היסטוריה

דרכא נוסדה בישראל בשנת 2010 על ידי קרן רש"י וכי"ח אליאנס ובתמיכת קרן אדליס והמרכז הישראלי למצוינות בחינוך, במטרה "לחזק את בתי הספר בפריפריה הגיאו-חברתית בישראל". בשנת 2014 הצטרפה הקרן להתחדשות בחינוך לנוער (YRF) לארגונים המייסדים של דרכא כשותפה אסטרטגית. בשנת 2018 הודיעה קרן עזריאלי כי תתרום 110 מיליון שקל לדרכא על פני חמש שנים כחלק מהסכם שיתוף פעולה בין הגופים, במסגרתו תמוזג פעילותו של מכון עזריאלי להעצמה חינוכית לתוך רשת בתי הספר של דרכא.
רשת דרכא משרתת את כל מגזרי האוכלוסייה הישראליים. היא מפעילה ומנהלת 47 בתי ספר ומרכזי למידה בפרישה ארצית, מתוכם חמישה בתי ספר במודל של ניהול פדגוגי. חלק ניכר ממשאבי הרשת מושקע בפיתוח תוכניות לחיזוק הצוות הניהולי, במקביל לקידום ערכים פדגוגיים, ערכים חברתיים ואחריות קהילתית.
באוגוסט 2016 פרסם משרד החינוך רשימה של 277 חטיבות הביניים והתיכונים הערכיים ביותר בארץ. 11 בתי ספר מתוכם שייכים לרשת דרכא. באפריל 2017 נחשף הדירוג של משרד החינוך ביחס לרשתות החינוך הפועלות בישראל. לפי דירוג זה "רשת דרכא דורגה ראשונה מבין שש הרשתות במדד המתייחס לזכאות לבגרות, במדד ההצטיינות בבגרות ובלימודי חמש יחידות במתמטיקה ואנגלית. גם בשנים שלאחר מכן המשיכה רשת דרכא להוביל במדדי הצטיינות ואיכות רבים והצליחה לשמור על עקביות. באוגוסט 2018 ובאוגוסט 2019 דורגה רשת דרכא במקום הראשון, בפעם השלישית ברציפות, במדד האיכות הרשתית. ההצלחה של הרשת מרשימה לאור העובדה שהתחילה לפעול ב-2011 בעיקר בבתי ספר ביישובים ובשכונות מוחלשים, וכיום שיעור הזכאות לבגרות הממוצע בהם מסתכם בכ-93.5% וגבוה משמעותית מהממוצע הארצי."
דרכא היא עמותה ללא מטרת רווח אשר מתבססת על תרומות מקרנות, מחברות עסקיות ומיחידים בארץ ובעולם, בנוסף לתקציב מוסדי בסיסי ממשרד החינוך. מנכ"ל רשת דרכא מיום היווסדה הוא ד"ר גיל פרג; יו"ר דרכא בעבר הם אביגדור וילנץ ואלי אלאלוף; היו"ר המכהן הוא ג'ימי פינטו.
מוקדי פעילות בארץ

אולפנת נחלה דרכא, אלעד
דרכא מקיף ד' ע"ש רבין אשקלון
מקיף ה' דרכא, אשקלון
מקיף ו' דרכא אשקלון
תיכון חדש דרכא, בת ים
תיכון המר דרכא, בת ים
תיכון בית וגן דרכא, בת ים
תיכון דרכא רמון ע"ש אילן ואסף רמון, גדרה
קריית חינוך דתית נתיבי נועם דרכא, גדרה
תיכון דרכא ע"ש מנחם בגין, גדרה
דרכא רות, גדרה
דרכא ג'וליס
תיכון חמ"ד דרכא אפלמן, דימונה
תיכון דרכא זינמן, דימונה
תיכון דרכא ליהמן, דימונה
תיכון דרכא אחווה, דימונה
תיכון דרכא מח"ט, דימונה
תיכון דרכא ע"ש נוואף חלבי דלית אל כרמל
תיכון שקמה דרכא, חוף אשקלון
ישיבת דרכא בני יששכר, חוף אשקלון
המדרשה לאמנויות, מדעים ומנהיגות חברתית, דרכא, חוף אשקלון
תיכון מקיף דרכא אריאל, טירת כרמל
תיכון מקיף דרכא שיפמן, טירת כרמל
דרכא למדעים ומנהיגות, כפר קאסם
דרכא ספיר ירוחם
רנה קסין דרכא, ירושלים
אורייתא, ישיבה תיכונית חרדית, ירושלים
בית הספר הדרוזי למדעים ומנהיגות דרכא, ירכא
תיכון דרכא ע"ש מקסים לוי, לוד
מקיף דרכא ע"ש יצחק נבון, נתיבות
דרכא ע"ש המר, נתיבות
דרכא ע"ש הצבי, נתיבות
אולפנת דרכא, נתיבות
ישיבה תיכונית דרכא נתיבות
בית החינוך גאון הירדן דרכא, עמק המעיינות
דרכא בית ירח, עמק הירדן
בית הספר העל יסודי שק"ד דרכא, עמק המעיינות
שיטים דרכא, הערבה התיכונה
דרכא נופי גולן, קצרין
תיכון אודם דרכא, קצרין
גימנסיה דרכא, קריית מלאכי
מוקדי פעילות בארץ > מעורבות פדגוגית וחינוכית

בית הספר ע"ש איינשטיין, כפר הנוער בן שמן
מקוה ישראל – מדור כללי
מקוה ישראל – מדור דתי
מקוה ישראל – בית הספר הישראלי-צרפתי
מוקדי פעילות בארץ > מרכזי לימוד אנגלית

מרכז אנגלית ע"ש קלייר ועמנואל ג. רוזנבלט, טירת כרמל
מרכז אנגלית ע"ש איתן פריד, ברמלה
הערות שוליים

↑  דרכא בתי ספר (ע"ר), אתר guidestar.org.il
↑   ליאור דטל, דרכא תתמזג עם העמותה להתחדשות בחינוך - ותקציבה יגדל ב–53 מיליון ד', באתר TheMarker‏, 25 ביוני 2014
↑  אלו בתי הספר הערכיים בישראל: פחות נשירה, יותר גיוס לצה"ל, ynet חדשות, 21.8.2016
↑   ליאור דטל, דירוג רשתות התיכונים הטובות בישראל: הרשת שכבשה את הפסגה - וזו שמשתרכת מאחור, באתר TheMarker‏, 29 באוגוסט 2018
↑   ליאור דטל, דירוג התיכונים: הרשת המובילה בישראל - וזו שמשתרכת מאחור, באתר TheMarker‏, 18 באוגוסט 2019
↑   ליאור דטל, רשת התיכונים הטובה בישראל: נחשף הדירוג של משרד החינוך, באתר TheMarker‏, 24 באפריל 2017
↑  הזדמנויות שוות בחינוך – גם בפריפריה
תיכון דרכא בגדרה (לשעבר התיכון האזורי גדרה)
הומה אבדין

| --- | --- |

הומה אבדין בוועידת המפלגה הדמוקרטית ב-28 ביולי 2016
 לידה:  28 ביולי 1976 (בת 48) קלמזו, ארצות הברית 
 מדינה:  ארצות הברית 
 השכלה:  אוניברסיטת ג'ורג' וושינגטון 
 מפלגה:   המפלגה הדמוקרטית
 השקפה דתית:  אסלאם 
 בן או בת זוג:  אנתוני וינר (10 ביולי 2010–ספטמבר 2017) 
 
הומה מחמוד אבדין (או עאבדין בתעתיק מדויק מאורדו ומערבית; באורדו: هما محمود عابدین; באנגלית: Huma Mahmood Abedin; נולדה ב-28 ביולי 1976) היא עוזרת פוליטית ויועצת אסטרטגית אמריקאית. ידועה במיוחד עקב קשריה ההדוקים עם הילרי קלינטון, אשר אבדין משמשת כיועצתה הקרובה מאז שנת 2000.
ביוגרפיה

אבדין נולדה בקלמזו, מישיגן. אביה, סייד זניהול, מוסלמי ממוצא הודי, בעל דוקטורט מאוניברסיטת פנסילבניה, מנהל מכון מחקר ליחסי מזרח-מערב ושילוב בין-דתי ומחברו של ספר אודות מיעוטים מוסלמים בעולם. אמה, סלמה מחמוד, ממוצא פקיסטני, אף היא בעלת תואר דוקטור מאוניברסיטת פנסילבניה ופרופסור לסוציולוגיה באוניברסיטת ג'דה שבערב הסעודית. בשל עבודתם של הוריה גדלה אבדין בערב הסעודית, התחנכה בבית ספר בריטי לבנות ונסעה רבות בעולם. בבגרותה חזרה לארצות הברית על מנת להשלים את לימודיה בקולג' וסיימה לימודי בוגר אוניברסיטה מאוניברסיטת ג'ורג' וושינגטון בוושינגטון די. סי.
ביוגרפיה > קריירה

בשנת 1996 התקבלה אבדין כמתמחה להילרי קלינטון בהיותה הגברת הראשונה של ארצות הברית ושימשה כעוזרת אישית. בין השתיים נקשרו קשרים אמיצים. במקביל כיהנה כעורכת בכתב העת  Journal of Muslim Minority Affairs ("כתב עת לענייני מיעוטים מוסלמיים"). בשנת 2000 ליוותה את קלינטון במסע הבחירות שלה לסנאט, ובשנת 2008 ניצבה לצדה במירוץ לראשות הבחירות המקדימות של המפלגה הדמוקרטית לקראת הבחירות לנשיאות ארצות הברית 2008, בהן כשלה קלינטון. עם זאת, המסע חשף אותה לעין הציבורית, והסנטור ג'ון מקיין, שרץ אף הוא לנשיאות ארצות הברית, אך מטעם המפלגה הרפובליקנית היריבה, שיבח את אבדין במילים "היא אדם עם אינטלקט ענק וידע מעמיק במגוון נושאים, במיוחד באלה הנוגעים במזרח התיכון".
בשנת 2009 התמנתה אבדין לסגנית ראש המטה של קלינטון במחלקת המדינה של ארצות הברית, במינוי מיוחד. במקביל עבדה בחברת הייעוץ האסטרטגי Teneo וב"קרן קלינטון" (Clinton Foundation) שהקימו בני הזוג. בשנת 2010 מנה אותה הטיים מגזין ברשימת "40 מתחת ל-40" בה נמנו ארבעים צעירים בולטים המסומנים כמנהיגים הפוליטיים העתידיים של ארצות הברית. עם עזיבתה של קלינטון את מחלקת המדינה ב-2013 פתחה אבדין חברת ייעוץ פרטית, Zain Endeavors LLC.
ב-2015 הצטרפה אבדין לצוותה של קלינטון במהלך המירוץ לראשות הבחירות המקדימות של המפלגה הדמוקרטית לקראת הבחירות לנשיאות ארצות הברית 2016 כיועצת אישית וכדמות המקורבת ביותר לקלינטון וכסגנית בפועל של מנהל המירוץ.
ב-28 באוקטובר 2016 החליט ראש הבולשת הפדרלית (ה-FBI) ג'יימס קומי לפתוח מחדש בחקירה נגד הילרי קלינטון, לאחר שהתגלה חומר חדש העלול לשמש נגדה בחקירת פרשת האימיילים. החומר נמצא בהתקנים השייכים לאבדין ולאנתוני וינר.
חייה האישיים

ביולי 2010 נישאה לחבר בית הנבחרים של ארצות הברית היהודי, אנתוני וינר. ביוני 2011 נאלץ וינר להתפטר מהקונגרס לאחר שנאלץ להודות כי שלח לשש נשים דרך חשבון הטוויטר שלו צילומים מיניים "בלתי הולמים". בדצמבר 2011 נולד בנם, ג'ורדן זיין וינר. אבדין תמכה בהתמודדות בעלה על ראשות עיריית ניו-יורק, שכשלה.
ב-29 באוגוסט 2016 היא הודיעה על פרידה מבעלה לאחר שנחשף כי שלח צילומים מיניים נוספים.
בשנת 2022, החלה לצאת עם השחקן בראדלי קופר. נכון ל-2024 היא במערכת יחסים עם אלכסנדר סורוס.
אבדין דוברת אנגלית, הינדוסטנית וערבית.
הערות שוליים

↑  איתי יעקב, הצמודה של הילרי קלינטון: הומה אבדין בדרך לבית הלבן בסטילטו, באתר Xnet‏, 13 ביולי 2016
↑  2016: THE INNER CIRCLE The power players behind Hillary Clinton's campaign
↑  סוכנויות הידיעות, "מנודה לחלוטין": נמצא האשם בהפסדה של קלינטון, באתר nrg‏, 6 באוגוסט 2017
↑  ציפי שמילוביץ, האשה הטובה, גירסת המציאות, באתר ynet, 2 באוגוסט 2013
↑  Tom McCarthy, Huma Abedin separates from Anthony Weiner after latest sexting scandal, The Guardian, 29 August 2016
| --- | --- |
בקרת זהויות :  PLWABN: 9810552576905606  GND: 1245941704  ISNI: 0000 0004 9772 9892  LCCN: no2016146801  VIAF: 3347147907506279210008   WorldCat (עם VIAF): 3347147907506279210008
היגה

קריאת ספר ושתיית משקה חם ליד הקמין - פעילות הוגה טיפוסית
הוּגֶּה או הִיגֶּה (בדנית ונורווגית: Hygge, הגייה בדנית: /hyɡəˈ/, הגייה בנורווגית: /hŷɡːəˈ/) היא מילה בדנית ובנורווגית המתייחסת לחמימות וחברותיות. למעשה, כשם עצם, הוגה מתייחסת למצב של חמימות, נינוחות, נעימות וחברותיות המשרה תחושה טובה, שביעות רצון ורווחה נפשית. אך בשפה הדנית המונח משמש גם כשם תואר, לתיאור מצבים המאפיינים הוגה, או כפועל לציון התנהגות ברוח זו.
הוגה בתרבות הדנית

ההוגה מהווה אספקט מרכזי בתרבות הדנית, בדומה לתרבותן של מדינות סקנדינביות אחרות. במדינות אלה החורף כבד ונמשך רוב ימות השנה, ובהתאם לכך תרבות ההוגה כוללת מנהגים התואמים שהות בבית יחד עם בני משפחה וחברים, תוך התחממות והתענגות על ההנאות הקטנות של החיים.
פעילויות ברוח ההוגה יכולות להיות לדוגמה:
התחממות מול האח תוך שתיית משקה חם
ארוחה ביתית עם חברים לאור נרות
לבוש נוח וחמים כמו סוודר רך, גרבי צמר או נעלי בית, כשבחוץ סופת גשמים
צפייה במקום בבית או מקום סגור אחר אשר נראה שהוא משרה את אווירת הנעימות (למשל "הסלון שלכם נראה מאוד הוגה" או בהטייה דנית הוגליט Hyggeligt)
מעבר לפעולות אלה ואחרות שניתן לעשות לבד או בחברת אהובים, הדנים רואים בהוגה דרך חיים ואף פילוסופיה של הסתפקות במועט, רוגע, שלווה והנאה מדברים יומיומיים. יש המאמינים שההוגה היא הגורם המרכזי להיותה של דנמרק גבוהה באופן עקבי במדדי שביעות רצון ואושר.
הפיכה לטרנד עולמי

תרבות ההוגה שהתפתחה במדינות סקנדינביה, הפכה בשנות האלפיים לטרנד עולמי. המילה הוגה הוכתרה על ידי מילון אוקספורד ומילון קולינס, כאחת ממילות השנה של 2016, לצד "ברקזיט" ו"טראמפיזם". עם העלייה בפופולריות של המונח, נעשה במילה הוגה שימוש למטרות מסחריות כמו: פרסום מקומות בילוי, שיווק של ספרי הדרכה, פריטי אופנה ומוצרים לבית. מגמה זו של מסחור, ספגה ביקורת על כך שהחוויה הצרכנית מתרחקת מהמהות של ההוגה אשר מדגישה התענגות על הנאות פשוטות והסתפקות במועט.
מילים קשורות

Julehygge - בדנית, באה לתאר הוגה מיוחדת לתקופת חג המולד.
המילה הגרמנית Gemütlichkeit דומה מאוד במשמעותה להוגה, אולם מדגישה מעט יותר את ההיבט הפיזי ופחות את הפסיכולוגי.
באנגלית אין מילה במשמעות זו. מילים קרובות הן Coziness או Snug.
בעברית טרם נקבע תחדיש רשמי, אך הבלשן רוביק רוזנטל הציע את המילה נַחְמימות, המשלבת נחמדות וחמימות. בנוסף, הציע רוזנטל את הפועל להתנַחמֵם ואת שם התואר נַחְמוּמי. המילה מתקשרת בצלילה ובשורשים קרובים לה, לשורת מילים בהן נעימות, מנוחה, נוחות, נחת ונמנום. הנחמומיות מהדהדת גם את המילה "נחמה", ובכך מצליחה לתאר גם את התרוממות הרוח לנוכח הנחמות הקטנות של החורף המשמשות כמפלט נינוח ממזג האוויר.
ראו גם

רווחה נפשית
אושר
אחווה (רגש)
הערות שוליים

↑  Hygge (noun), Oxford Learner's Dictionaries
↑  מאור מואיגר‏, החורף מבאס אתכם? הכירו את המפתח הדני לחיים מאושרים, באתר וואלה, 7 בפברואר 2017
↑  "Denmark the 'happiest world country'" (באנגלית בריטית). 2016-03-16. נבדק ב-2019-05-24.
↑  Higgins, Charlotte (2016-11-22). "The hygge conspiracy | Charlotte Higgins". The Guardian (באנגלית בריטית). נבדק ב-2019-05-24.
↑  הזירה הלשונית: עיתונאי חצר ועיתונאות עדר / להתנחמם בחורף הישראלי, באתר nrg
| --- | --- |
בקרת זהויות :  NKC: ph975326
אשת השגריר

| --- | --- |
 בימוי:  דינה צבי-ריקליס
 הופק בידי:  גידי אביבי ערן ריקליס Vice Versa Films
 תסריט:  עלמה גניהר
 עריכה:  אור לי-טל
 שחקנים ראשיים:  אסתר רדא יחזקאל לזרוב יעקב זדה-דניאל
 מדינה:  ישראל
 משך הקרנה:  40 דק'
 שפת הסרט:  עברית, תיגרינית, אנגלית, צרפתית. תרגום לעברית
 דף הסרט ב־IMDb
 
אשת השגריר הוא סרט קולנוע ישראלי (40 דק') משנת 2016, בבימויה של דינה צבי-ריקליס, על-פי סיפור בשם זה פרי עטה של עלמה גניהר בספרה "ג'י פי אס" (עם עובד, 2012).
תקציר העלילה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
ירוסלם, אישה משכילה ויפה בת 30, שהייתה אשת שגריר אריתריאה בפריז, מגיעה לישראל כפליטה לאחר שבעלה נרצח בידי לאומנים קנאים. ירוסלם, שחיה חיים נעימים ובורגנים, נאלצת עכשיו להתגורר בשכונה מוזנחת בדרום תל אביב. היא לא מתכננת להישאר שם זמן רב, ובטוחה שקשריה עם השגריר האריתראי בישראל ואשתו יחלצו אותה כך שתוכל לחזור ולחיות את חייה הנוחים. בינתיים היא מתהלכת כמלכה בין הפליטים עם תיק לואי ויטון וממתינה להצעת עבודה שתהלום את מעמדה והשכלתה. המציאות בישראל מלמדת אותה כמה דברים על עצמה ועל טבע האדם.
פרסים והקרנות מיוחדות

הסרט זכה בציון לשבח לסרט עלילתי עצמאי בתחרות הסרטים הקצרים בפסטיבל הסרטים הבינלאומי חיפה שהתקיים באוקטובר 2016.
הסרט היה מועמד לפרס אופיר 2016 בקטגוריית הסרט העלילתי הקצר הטוב ביותר.
הקרנת הבכורה התל אביבית של הסרט התקיימה במסגרת שבוע הבמאיות שהתקיים בסינמטק תל אביב בדצמבר 2016. לאחר ההקרנה התקיים דיון על מצב הנשים בקהילת מבקשי המקלט בישראל.
הסרט נבחר להשתתף בתוכנית הישראלית של פסטיבל סולידריות לקולנוע וזכויות אדם 2017.
הסרט הוקרן במתקן חולות במסגרת אוטובוס הסרטים בפסטיבל הבינלאומי לסרטי סטודנטים 2017.
אודות הסרט

דינה צבי ריקליס סיפרה על הרקע ליצירתו של הסרט:
"הצטלבתי עם הסיפורים של הפליטים משתי סיבות. לפני כמה שנים הייתי פעילה במרק לוינסקי ולקחתי תחת חסותי ילדה אריתריאית בת 4. כבר שנתיים שאני חונכת אותה. באותו הזמן עלמה גניהר, שהייתה מעורבת בחיי הקהילה וחנכה גם היא שתי ילדות, כתבה ספר סיפורים קצרים על פליטים, בהם 'אשת השגריר'. עיבדנו את הסיפור לתסריט של פיצ'ר, אבל זה לא הסתייע, אז חזרנו לגרסה הקצרה. כל מי שרואה את הסרט אומר שזה היה צריך להיות פיצ'ר".
על הליהוק ובחירתה של אסתר רדא לתפקיד הראשי אמרה:
"חיכיתי לאסתר רדא שנה וחצי עד שתלד ותסיים סיבוב הופעות. היא למדה תיגרינית במיוחד בשביל הסרט. אני נורא נהנית לעבוד עם זמרות, גם עם מירי מסיקה (שכיכבה בסרטה הקודם, "שלוש אמהות" – י"ש), יש להן קליטה מצוינת לשפות. יחזקאל לזרוב הופיע אצלי בכמה סרטים, אז רציתי הפעם לעבוד עם שחקן אחר. בחרתי שחקן מקסים, אבל בחזרה שבוע לפני הצילומים הבנתי שאין ביניהם כימיה והזעקתי את יחזקאל".
שחקנים ודמויות

אסתר רדא - ירוסלם
אורנלה בס - מריה
יחזקאל לזרוב
יעקב זדה דניאל
תהילה ישעיהו
אושר ג'יבלי
שי פרדו
נצנת מקונן
הערות שוליים

↑  אשת השגריר, באתר האקדמיה הישראלית לקולנוע וטלוויזיה
↑  מערכת איגוד הבמאים, הזוכים בתחרות הישראלית בפסטיבל חיפה, באתר איגוד הבמאים, ‏23 באוקטובר 2016 (ארכיון)
↑  אפרת מלטר, פורסמו המועמדויות לטקס פרסי אופיר 2016, באתר nrg‏, 10 באוגוסט 2016
↑  אשת השגריר | בכורה | שבוע הבמאיות, באתר סינמטק תל אביב
1 2  יעל שוב, במאית קטלנית: שלוש במאיות מדברות על הקולנוע הנשי החדש, באתר msn, ‏15 בדצמבר 2016
תחרות חולצה רטובה

משתתפות תחרות חולצה רטובה במורסקו, פולין, עומדות על הבמה לקראת השלב השני של התחרות
תחרות חולצה רטובה היא תחרות אקסהיביציוניסטית שמשתתפות בה לרוב נשים צעירות המתמודדות במועדון לילה, בר, או מתחם נופש. באופן מסורתי הן דומות בעיצובן למסיבות סטודנטים, ומתקיימות במקומות בילוי לצעירים כמו אילת וקנקון.
המתחרות בדרך כלל לבושות חולצות בצבע לבן או בצבע בהיר, שמתחתן אין חזייה, ביקיני, או כל בגד אחר. לאחר מכן מים (בדרך כלל מים קרים כדי לגרום לפטמות להזדקר) מרוססים או מותזים על המשתתפות, מה שגורם לחולצות להפוך לשקופות ולהיצמד לשדיהן. המתמודדות עשויות לרקוד או לדגמן לפני הקהל, כל אחת בתורה, כאשר תוצאת התחרות נקבעת על פי תגובות הקהל או על פי דעת השופטים. הפרסים נקבעים על ידי מארגני התחרות.
בתחרויות נועזות יותר, המשתתפות יכולות לקרוע או לחתוך את חולצותיהן כדי לחשוף את הסרעפת, המחשוף, או החלקים הצדדיים של השדיים שלהן. בהתאם לחוקים המקומיים, מוחלט אם מותר למשתתפות להוריד את חולצותיהן במהלך המופע.
היסטוריה

הרעיון של תחרויות החולצה הרטובה מקורו בדרום ספרד בשנות ה-40, בסביבות תחילת הפסטיבל הספרדי הטומטינה, אך הוא חדר לתודעה בתחילת שנות ה-60 בעקבות הסרט "איפה הבנים?" ("Where The Boys Are"(אנ')).
תחרויות חולצה רטובה החלו להופיע בפאלם ביץ', פלורידה ובפורט לודרדייל, פלורידה רק באמצע שנות ה-70, בברים ובמסעדות מקומיות. מקורות רבים טוענים כי ייתכן שהפופולריות של תחרויות החולצה הרטובה נעוצה בסרט התהום של ז'קלין ביסט מ-1977, בו היא שחתה מתחת למים בכמה סצנות בעודה לובשת רק חולצה לבנה.
היסטוריה > בישראל

תחרויות חולצה רטובה שונות מתקיימות בברים ובמועדונים שונים ברחבי הארץ, בין היתר במסיבות סוף סמסטר בהשתתפות סטודנטים. תחרויות אלו עלו לכותרות בשנת 2015, בעקבות תביעה שהגישה צעירה אשר השתתפה בתחרות חולצה רטובה במועדון אלנבי 40 בתל אביב, לפיה היא נאנסה במהלכה. בעקבות הסרטון המתעד את המתרחש, קמה התנגדות רבה הן למועדון והן לתרבות תחרויות החולצה הרטובה בישראל.
ביקורת > תחרות חולצה רטובה בטיסה

ב-1997, בני נוער מפורטלנד, אורגון, חגגו את סיומו של בית הספר התיכון וקיימו תחרות חולצה רטובה על בואינג 727 בדרכו ליעד נופש מקסיקני, כאשר הדיילת עודדה את הפעילות. חקירת רשות התעופה העלתה שהטייסים, כביכול, השתתפו בתחרות על סיפון הטיסה, תוך הפרת החוק הקובע שנוסעים אינם מורשים להיות בתא הטייס. צילום וידאו הראה את המתחרים יוצאים מתא הטייס לבושים בחולצות רטובות. רשות התעופה קראה לטייסים למשמעת, בשל התנהגות מינית בלתי הולמת.
ביקורת > קטינים מתחרים

בשנת 2002, הוריה של הנערה מוניקה פיפין הגישו תביעה פדרלית נגד פלייבוי, אנהאוזר-בוש, מלונות דזלין, וחברות אחרות הנוגעת להופעת בתם בתחרות החולצה הרטובה בדייטונה ביץ' שבפלורידה בשנה הקודמת, בזמן שהיא הייתה תלמידת תיכון בת 16. פיפין רקדה טופלס במהלך התחרות, והיה מותר לגברים לשפוך כדים של מים על חזה החשוף. אחרי שצילומים של הופעתה החלו להופיע בקטעי וידאו ובטלוויזיית הכבלים, שכן של המשפחה הראה אותם להוריה של פיפין, אשר שכרו עורכת דין. למרות שפיפין הודתה בבית המשפט כי היא שיקרה למארגני התחרות לגבי גילה, התובע שלה טען כי כקטינה, היא לא הייתה מסוגלת לתת הסכמה מדעת להצטלמות ללא חלק עליון. פיפין הגיעה לפשרה עם אנהאוזר-בוש ופלייבוי באפריל 2006. מאז, תביעות דומות התרחשו, ביניהן תביעה ב-2007, בה שתי נשים תבעו את מלונות דזלין ואתרי אינטרנט שונים בהם פורסם צילום המראה אותם בתחרות בדייטונה ביץ' ב-2001. שתי הבנות, שהיו שתיהן בנות שש עשרה באותו זמן, צולמו חושפות את חזן, ישבנן, ואת אזורי הערווה שלהן. כמו פיפן, הן שיקרו לגבי גילם כדי להתקבל לתחרות.
הערות שוליים

1 2  Mic. "The Short, Sexist, & Slightly Surprising History of the Wet T-Shirt Contest". Mic. נבדק ב-2017-02-28.
↑  המשטרה תחקור חשד לאונס ב"אלנבי 40", באתר nrg
↑  חרפה במועדון בת"א: לעיני כל, קיימו יחסים עם צעירה שיכורה, נבדק ב-2017-02-28
↑  מרב מיכאלי: "כל מי שהיה בערב ההוא באלנבי 40 הוא שותף לפשע", נבדק ב-2017-02-28
↑  @marillo Globe-News: News: FAA investigating wet T-shirt contest 7/23/98 | Amarillo.com | Amarillo Globe-News, amarillo.com
↑  Jacksonville.com: Woman sues Playboy, others for showing Daytona wet T-shirt contest 11/4/03, jacksonville.com
↑  "3 Arrested At T-shirt Contest". tribunedigital-orlandosentinel (באנגלית). נבדק ב-2017-02-28.
↑  "Two sue over footage of wet T-shirt contest". Topix. נבדק ב-2017-02-28.
מתמודדת בתחרות חולצה רטובה בחוף פנמה סיטי שבפלורידה, בשעה שמותזים עליה מים
גל גבאי

| --- | --- |

 לידה:  27 בינואר 1970 (בת 54)
 מדינה:  ישראל ישראל
 בן זוג:  דרור דולפין
 פרסים והוקרה:  פרס סוקולוב 
 קישורים חיצוניים
 טוויטר:  Galgush
 
גל גבאי (נולדה ב-27 בינואר 1970) היא עיתונאית, מגישת חדשות, קריינית ישראלית וראש מיזם 929 - תנ"ך ביחד. כמו כן הייתה מפקדת קורס העיתונאים של גלי צה"ל.